Hvis du kommer til skade, afhænger størrelsen af din erstatning af din méngrad og din forsikringssum. Jo højere sum og jo højere grad af mén, jo større erstatning.
Har du fx valgt en forsikringssum på 1.200.000 kr. med dækning fra méngrad 5 % - og du får et varigt mén på 5 % efter en ulykke, vil din erstatning være 60.000 kr., altså 5 % af 1.200.000 kr. Er din méngrad 10%, får du 120.000 kr. Har du valgt dækning fra méngrad 8 %, får du ikke erstatning ved en méngrad lavere end 8 %.
Hvornår du får udbetalt erstatning, afhænger af din skade og dine mén. Strakserstatning ved fx knoglebrud, får du udbetalt, så snart skaden er godkendt. Ved varige mén kan det tage længere tid at vurdere méngraden.